Jose Agustin Aranzabal

Jose Agustin Arantzabal Askasibar "Gaztelu" (Bergara, Gipuzkoa, 1946ko abuztuaren 23a - 2020ko abenduaren 30a) futbolaria izan zen. 308 bider jokatu zuen Real Sociedad taldearekin, 14 denboraldiz, 1966tik 1981era, eta 32 gol sartu zituen guztira (ligan, 257 partida eta 28 gol). Erdialdean jokatzen zuen, eta azken denboraldietan taldeko kapitaina izan zen. Halaber, Espainiako selekzioarekin birritan aritu zen.

Futboletik erretiroa hartu eta gero, burdindegi bat ireki zuen bere herrian. Haren semea da Agustin Aranzabal futbolaria.

 Kirol ibilbidea 
20 urteko adinarekin debuta egin zuen, Bigarren Mailan. Hurrengo urtean, Errealak lortu zuen Lehen Mailarako igoera historikoa, Puertollanon (Ciudad Real). Garai hartan, Alberto Ormaetxea, Marco Antonio Boronat, Patxi Gorriti, Jose Antonio Arzak eta Jesus María Aranbarriren taldekidea izan zen, besteak beste.

1976an, Athleticen aurka jokatutako derbi gogoangarrian, Atotxako futbol zelaian, Inaxio Kortabarria eta Jose Angel Iribar kapitainek atera zuten ikurriña, politikoki oihartzun handia izan zuen keinu sinbolikoa. Partida hartan (5-0), Gaztelu golegilea izan zen, eta horren atarian ere protagonista izan zen. Izan ere, Jose Luis Orbegozo presidenteak Brillantezko Intsignia eman zion, taldean 10 urte egitearren.

1980-81ean liga txapelduna izan zen Errealarekin, taldeko lehenengo liga izan zena historian. Arkonada, Zamora, Satrustegi, Kortabarria, Gorriz eta Idigoras, beste batzuen artean, talde horretan egon ziren, berarekin batera.

 Ikus, gainera 
 Debagoiendar ospetsuen zerrenda

 Kanpo estekak 
 "Jose Agustin Aranzabal 'Gaztelu' zendu da" (Goiena).

Kategoria:Gipuzkoako gizon futbolariak
Kategoria:Real Sociedadeko 1960 hamarkadako jokalariak
Kategoria:Real Sociedadeko 1970 hamarkadako jokalariak
Kategoria:Real Sociedadeko 1980 hamarkadako jokalariak
Kategoria:Bergararrak
Kategoria:La Ligako jokalariak
Kategoria:Espainiako gizonezkoen futbol selekzioko jokalariak
Kategoria:Sanseko futbolariak